Man ‘nie verantwoordelik’ vir Times Square-voorvalRichard Rojas (Foto: Twitter) Die man wat in 2017 met sy motor tussen voetgangers in Times Square in die Amerikaanse stad New York ingeploeg en die dood van ŉ 18-jarige vrou veroorsaak het, kan nie verantwoordelik gehou word vir die aanval nie, omdat hy aan ’n geestesongesteldheid gely het ten tyde van die voorval. CBS News berig ’n jurie in Manhattan het Woensdag bevind dat Richard Rojas (31) weens sy geestesongesteldheid nie ŉ standaard tronkstraf opgelê kan word nie, maar eerder na ’n psigiatriese instituut gestuur moet word. Rojas is destyds onder meer van moord en poging tot moord aangekla, waarop hy skuld ontken het. Rojas het op 18 Mei 2017 met sy motor op ŉ sypaadjie in Times Square tussen voetgangers ingejaag en drie en ŉ halwe blokke ver gery voordat hy teen verkeersversperrings tot stilstand gekom het. Alyssa Elsman (18) is in dié voorval dood en haar 13-jarige suster, Ava, was onder die 22 beseerdes. Vier van die beseerdes was in ŉ kritieke toestand en nog drie het ernstige beserings opgedoen. Alyssa Elsman (Foto: Twitter) CNN berig toe Rojas uit die motorwrak klim, het getuies op die toneel hom in bedwang probeer hou. Luidens die strafregtelike klag het hy aan ’n verkeersbeampte gesê: “Ek wou hulle almal doodmaak.” Rojas het positief getoets vir die dwelmmiddel PCP en aan die polisie gesê: “God het vir my gesê om dit te doen.” Hy het ook aan die polisie gesê hy het verwag dat hulle hom sou skiet. Hy het eers probeer vlug, maar is op die toneel in hegtenis geneem en na ŉ mediese fasiliteit geneem waar hy vir dwelmmiddels en alkohol in sy bloed getoets is. Kort ná die aanval het stadsamptenare en wetstoepassers gesê hulle ondersoek die moontlikheid dat Rojas ’n geskiedenis van geestesongesteldheid het. Times Square, New York (18 Mei 2017). Foto: Xinhua/Wang Ying “Volgens familielede het Rojas blyke getoon van geestesgesondheidskwessies en tekens daarvan het reeds in sy kinderjare gemanifesteer. Dit het nooit aandag gekry nie, selfs nie in die tyd toe hy in die Amerikaanse weermag was nie,” het Bill de Blasio, destydse burgemeester van New York, gesê. Rojas is verskeie kere voor die aanval in hegtenis geneem, onder meer in 2013 toe hy in die vloot in Florida gestasioneer was. Hy het destyds skuldig gepleit voor ŉ militêre regter op ŉ klag van dronkbestuur, versuim om ŉ regverdige skuld te betaal asook dronk en wanordelike gedrag. Rojas bly voorlopig in aanhouding en die partye sal na verwagting Donderdag die regter se ondersoekbevel in ŉ verhoor hersien. Elsman se ma het Woensdag die jurie se besluit bevraagteken. “As dit met enige van die jurielede se kinders gebeur het, sou hulle steeds gesê het ‘nie verantwoordelik nie’?” het ’n ontstelde Elsman aan CNN gesê. “Voel hulle veilig om in dieselfde area te woon waar Rojas weer op straat vry rondloop?”